Sibienii nu mai pot parca mașinile în Piața Huet. Consiliul Local a decis, astăzi, în ședință extraordinară, să desființeze parcarea din această locație. Deținătorii de abonamente “rezident zonă pietonală” cu domiciliul în Piața Huet vor putea parca autovehiculele în parcarea Piața Mică.

Primăria Sibiu a luat o decizie istorică, de eliberare de autovehicule a unui spațiu cu o valoare urbană uriașă: Piața Huet. Primăria va permite abonaților la această parcare să parcheze în Piața Mică și mai pune la dispoziția sibienilor alte posibilități de parcare a autovehiculelor. Administrația municipiului anunță că sibienii „pot beneficia la cerere de abonament riveran pentru parcările amenajate pe străzile Alexandru Odobescu sau Mitropoliei din oraș, abonamentele de rezident anterior emis rămân valabile până la expirarea lor urmând ca la reînnoirea acestora să fie aplicat tariful de abonament rezident pentru Piața Mică”.

Scopul desființării

Prin desființarea parcării din Piața Huet, consilierii locali urmăresc reducerea gradului de poluare cauzat de emisiile de combustibil. Totodată, se are în vedere protejarea și punerea în valoare a centrului istoric și creșterea confortului și siguranței deplasării pietonilor. Lucrătorii din cadrul Serviciului Public de Administrare a Domeniului Public și Privat din cadrul Primăriei Sibiu vor elimina marcajele locurilor de parcare din Piața Huet odată cu adoptarea hotărârii.

Urmează Piața Mică

Primăria intenționează să deființeze și parcarea din Piața Mică, dar acest lucru va fi posibil abia când va fi finalizată parcarea din Piața Gării, care ar permite mutarea mașinilor care astăzi parchează în Piața Mică. O a adoua parcare, ce va fi finalizată mult mai târziu, va fi disponibilă sibienilor și turiștilor în zona Piața Cibin, unde se derulează, într-o fază incipentă, proiectul unei parcări subterane.